Title: DôVODOVÁ SPRÁVA
Author: Peco
Last saved by: Henrieta Kožárová

Návrh

Štatút

Intervenčnej poľnohospodárskej agentúry
Slovenskej republiky

§1

Všeobecné ustanovenia

(1) 	Intervenčná poľnohospodárska agentúra Slovenskej republiky (ďalej len “agentúra”) je zriadená zákonom č. 491/2001 Z. z. o organizovaní trhu s vybranými poľnohospodárskymi výrobkami (ďalej len “zákon o organizovaní trhu”). 
(2) 	Agentúra je príspevková organizácia Ministerstva pôdohospodárstva SR (ďalej len “ministerstvo”), zriadená na prípravu a vykonávanie opatrení na stabilizáciu trhu s vybranými poľnohospodárskymi výrobkami a potravinami v rozsahu podľa zákona o organizovaní trhu. Sídlom agentúry je Bratislava.
(3)	Úlohy agentúry ustanovuje zákon o organizovaní trhu. Štatút určuje podrobnosti o organizačnej štruktúre a činnosti agentúry (§ 2 ods. 4 zákona o organizovaní trhu). 
(4)	Postavenie agentúry ako príspevkovej organizácie a jej hospodárenie sa spravuje zákonom č. 303/1995 Z. z. o rozpočtových pravidlách v znení neskorších predpisov (ďalej len “rozpočtové pravidlá”). Agentúra vykonáva svoju činnosť v súlade so všeobecne záväznými právnymi predpismi a medzinárodnými zmluvami, ktorými je Slovenská republika viazaná a opatreniami podľa nich.

Organizovanie trhu

§ 2

Základné ustanovenia 

(1)	Organizovaním trhu na účely zákona o organizovaní trhu a tohto štatútu sa rozumie regulácia niektorého druhu výrobkov na trhu v prípade jeho prebytku alebo nedostatku (§ 4 ods. 1 písm. a/ zákona o organizovaní trhu). 
(2)	Organizovanie trhu sa vzťahuje na výrobky pôvodom zo Slovenskej republiky a na podnikateľov, ktorí majú sídlo alebo trvalý pobyt na území Slovenskej republiky (§ 4 ods. 6 zákona o organizovaní trhu).
(3)	Organizovanie trhu vykonáva agentúra (§ 4 ods. 2 zákona o organizovaní trhu)
	a/ štátnym intervenčným nákupom za intervenčné ceny, dopravou, skladovaním, úpravou a spracovaním výrobkov, 
	b/ predajom výrobkov získaných štátnym intervenčným nákupom,
	c/ kvantitatívnym regulovaním výroby, odbytu a spotreby (ďalej len “kvotácia”).
(4)	Výrobky, ktoré podliehajú organizovaniu trhu podľa zákona o organizovaní trhu, určuje vláda SR, ktorá na návrh ministra schvaľuje aj zásady organizovania a podpory trhu s určitým druhom výrobkov alebo ich skupinami, v ktorých najmä určí spôsob organizovania trhu podľa zákona o organizovaní trhu a podľa osobitných predpisov.

(5)	Podrobnosti o podmienkach uplatňovania opatrení na organizovanie trhu ustanovuje všeobecne záväzný právny predpis (trhový poriadok) vydaný ministerstvom (§ 8 zákona o organizovaní trhu).

§ 3

Štátny intervenčný nákup 
a predaj intervenčných zásob

(1)	Štátny intervenčný nákup výrobku sa uskutočňuje pri určitom, podľa zákona o organizovaní trhu vymedzenom stave trhu s výrobkom za intervenčnú cenu a za ďalších podmienok ustanovených podľa zákona o organizovaní trhu (§ 4 ods. 3, § 5 ods. 1 a § 8 zákona o organizovaní trhu).
(2)	Predaj výrobkov získaných štátnym intervenčným nákupom zahŕňa (§ 1 ods. 1 a § 12 zákona o organizovaní trhu) predaj nakúpených poľnohospodárskych výrobkov a výrobkov ich prvotného spracovania (intervenčné zásoby). Predaj intervenčných zásob sa uskutočňuje pri vymedzenom stave trhu s výrobkom za podmienok ustanovených zákonom o organizovaní trhu (§ 4 ods. 7, § 5 ods. 2 a § 8).
(3)	Štátny intervenčný nákup a predaj intervenčných zásob sa uskutočňuje formou verejnej obchodnej súťaže prostredníctvom internetu, na základe zmlúv; časť obsahu týchto zmlúv určujú obchodné podmienky agentúry, ktoré musia byť v súlade s trhovým poriadkom pre príslušný druh výrobku (§ 8 ods. 2 zákona o organizovaní trhu). Obchodné podmienky pre štátny intervenčný nákup určujú aj požiadavky na dopravu, skladovanie, úpravu a spracovanie výrobkov.
(4)	Štátny intervenčný nákup a predaj intervenčných zásob môže agentúra na základe zmluvy uzavretej podľa § 4 ods. 5 zákona o organizovaní trhu) vykonávať aj prostredníctvom podnikateľov, ktorí majú oprávnenie na živnostenské podnikanie v oblasti nákupu a predaja výrobkov, ktoré sú predmetom štátneho intervenčného nákupu alebo predaja intervenčných zásob, dopravy, skladovania, úpravy a spracovania výrobkov a vlastnia vhodné zariadenia a používajú vhodné technológie podľa druhu činnosti a výrobku.

§ 4

Kvotácia

	Podrobnosti o podmienkach a spôsob uskutočňovania kvotácie pri výrobkoch určených vládou ustanovuje príslušný trhový poriadok (§ 6 ods. 1 a § 8 ods. 1 zákona o organizovaní trhu). Za týmto účelom zriaďuje riaditeľ agentúry regionálne komoditné rady. Riaditeľ agentúry vydá rokovací poriadok regionálnej komoditnej rady, v ktorom určí počet členov, rozsah úloh a činností a spôsob rokovania.

§ 5

Účasť na príprave návrhov opatrení na stabilizáciu trhu

(1)	Opatrenia na stabilizáciu trhu s poľnohospodárskymi výrobkami zahŕňajú opatrenia na organizovanie trhu podľa zákona o organizovaní trhu (§ 4 ods. 1 písm. a/ zákona o organizovaní trhu) a podľa osobitných predpisov a opatrenia na podporu trhu podľa osobitných predpisov. 
(2)	Zásady organizovania a podpory trhu s určitým druhom výrobkov alebo ich skupinou schvaľuje vláda a prípravu ich návrhu organizuje ministerstvo (§ 6 ods. 1 zákona o organizovaní trhu) v súčinnosti s príslušnými ministerstvami a inými ústrednými orgánmi štátnej správy a záujmovými organizáciami.
(3)	Agentúra vyhodnocuje účinnosť uplatňovaných nástrojov na organizovanie trhu (§ 2 ods. 5 zákona o organizovaní trhu). Podieľa sa na príprave návrhov opatrení na organizovanie trhu s výrobkami uskutočňovaných podľa zákona o organizovaní trhu (§ 4 ods. 1 písm. a/ a c/ zákona o organizovaní trhu) podľa pokynov ministerstva, ktoré môže agentúre uložiť aj úlohy pri príprave podkladov na vypracovanie návrhu zásad organizovania a podpory trhu podľa osobitných predpisov (odsek 1 a 2).

§ 6

Kontrola

	Agentúra vykonáva kontrolu nad organizovaním trhu s výrobkami (§ 4 ods. 1 písm. d/ zákona o organizovaní trhu), v rámci čoho: 
a/ vykonáva kontrolu dodržiavania podmienok, za ktorých boli uznané právnické osoby na výkon činností podľa § 10 zákona o organizovaní trhu,
b/ overuje dodržiavanie podmienok ustanovených trhovým poriadkom pre štátny intervenčný nákup vrátane požiadaviek na dopravu, skladovanie, úpravu a spracovanie výrobkov, pre predaj intervenčných zásob, pre uskutočňovanie kvotácie a pre vedenie predpísanej alebo dohodnutej evidencie na účely organizovania trhu, vrátane zisťovania úrovne cien. Práva a povinnosti účastníkov trhu pri organizovaní trhu a následky pri zistení odchýlok sú upravené zmluvným vzťahom s agentúrou
c/ kontrolu dodržiavania podmienok i ďalších všeobecne záväzných právnych predpisov a vnútroorganizačných noriem v súlade so zákonom č. 10/1996 Z. z. o kontrole v štátnej správe.

§ 7

Propagácia

	Agentúra propaguje odbyt a spotrebu niektorých druhov výrobkov (§ 4 ods. 1 písm. b/ zákona o organizovaní trhu):
(1)	Propagáciu odbytu a spotreby vykonáva agentúra nástrojmi, stanovenými v trhovom poriadku pre propagáciu odbytu a spotreby niektorých druhov výrobkov (§ 6 ods. 1 zákona o organizovaní trhu).
(2)	Propagáciu odbytu a spotreby niektorých druhov výrobkov vykonáva agentúra tak, aby bola podpora poskytovaná rovnomerne, vždy na skupiny výrobkov (propagáciou odbytu a spotreby je vylúčená podpora jednotlivých výrobkov a jednotlivých výrobcov).

§ 8

Iné úlohy pri stabilizácii trhu

(1)	Na účely stabilizácie trhu s vybranými poľnohospodárskymi výrobkami (§ 1 ods. 1 zákona o organizovaní trhu): 
	a/ možno prostriedky agentúry použiť na uhrádzanie cenových rozdielov pri vývoze a dovoze výrobkov (§ 3 ods. 2 písm. b/ zákona o organizovaní trhu),
	b/ môže ministerstvo poveriť agentúru úlohami pri vykonávaní opatrení na podporu trhu podľa osobitných predpisov, vrátane ich zdrojového zabezpečenia, určených v zásadách schválených vládou podľa § 6 ods. 1 zákona o organizovaní trhu. 
(2)	Agentúra vyžaduje údaje o cenách výrobkov, o dovoze a vývoze výrobkov a o obchode s výrobkami (§ 9 ods. 1 a 2 zákona o organizovaní trhu a zákona č. 540/2001 o štátnej štatistike) a používa ich na plnenie svojich úloh. 
(3)	Údaje podľa § 9 ods. 1 a 2 zákona o organizovaní trhu poskytuje príslušnému samosprávnemu orgánu na účely uplatnenia ochranného opatrenia podľa osobitných predpisov (§ 9 ods. 3 zákona o organizovaní trhu). 

§ 9

Riaditeľ agentúry

(1)	Štatutárnym orgánom agentúry, ktorý riadi činnosť agentúry a je oprávnený konať v jej mene, je riaditeľ agentúry. 
(2)	Riaditeľa agentúry vymenúva a odvoláva vláda na návrh ministra. Minister navrhuje vláde riaditeľa na základe výberového konania podľa osobitného predpisu (zákon č. 313/2001 o verejnej službe). Uchádzač o miesto riaditeľa musí spĺňať požiadavky: VŠ vzdelanie a 5 rokov praxe.
(3)	Riaditeľ agentúry vykonáva svoju funkciu v pracovnom pomere k agentúre.
(4) 	Riaditeľ agentúry riadi činnosť agentúry a rozhoduje o všetkých jej záležitostiach, ak rozhodnutie nie je vyhradené inému orgánu podľa zákona o organizovaní trhu, alebo vnútornými predpismi agentúry. Zodpovedá ministrovi  za hospodárenie s finančnými prostriedkami podľa zákona č. 303/1995 o rozpočtových pravidlách, spolupracuje pri výkone činností so štátnymi orgánmi a samosprávnymi organizáciami.

§ 10

Vnútorná organizácia agentúry

(1)	Agentúra sa vnútorne člení na organizačné útvary podľa ucelených druhov činnosti agentúry na účely stabilizácie trhu, ktoré sa označujú ako odbory a podľa činností spojených so správou agentúry.
(2)	Organizačné útvary agentúry sa zriaďujú tak, aby boli organizačne oddelené činnosti zahŕňajúce overovanie predpísaných požiadaviek na úhradu prostriedkov agentúry, ich zaúčtovanie a platobné operácie, propagáciu odbytu a spotreby, vnútorná kontrola a právna služba tak, aby boli zohľadnené požiadavky predpisov Európskej únie pre organizáciu činnosti pri úhrade výdavkov spoločnej poľnohospodárskej politiky na intervencie smerujúce k stabilizácii trhov v poľnohospodárstve (Čl. 64 ods. 5, 69 a 70 Európskej dohody o pridružení – č. 158/1997 Z. z.).
(3)	Organizačné útvary agentúry, ich názov, rámcové pracovné  náplne a stupne riadenia určuje organizačný poriadok agentúry, ktorý je neoddeliteľnou súčasťou štatútu agentúry. Podrobnú organizačnú štruktúru agentúry a zmeny pracovných náplní schvaľuje riaditeľ agentúry po odsúhlasení ministrom.

§ 11

Komoditné rady

(1)	Na zabezpečenie úloh agentúry zriaďuje riaditeľ agentúry pre jednotlivé druhy výrobkov komoditné rady, ako svoje odborné orgány (§ 2 ods. 2 zákona o organizovaní trhu).
(2)	Členmi komoditnej rady sú zamestnanci agentúry určení riaditeľom agentúry, zamestnanci ministerstva poverení ministrom a zástupcovia záujmových združení výrobcov, spracovateľov a predajcov výrobku navrhnutí Slovenskou poľnohospodárskou a potravinárskou komorou.
(3)	Komoditná rada najmä prerokúva vyhodnotenie účinnosti uplatňovaných nástrojov na organizovanie trhu a návrhy na organizovanie trhu a predkladá riaditeľovi stanoviská k nim. Tieto stanoviská sú pre riaditeľa podkladom pre rozhodovanie.
(4)	Riaditeľ agentúry komoditnú radu zriaďuje po prerokovaní so Slovenskou poľnohospodárskou a potravinárskou komorou a  ministrom. Obdobne vydáva rokovací poriadok komoditnej rady, v ktorom určí počet členov komoditnej rady, rozsah úloh, spôsob rokovania a predkladania stanovísk.
(5)	Náklady na organizačné a materiálne zabezpečenie činnosti komoditnej rady sú nákladmi na správu (na činnosť) agentúry.

§ 12

Konanie v mene agentúry

(1)	Agentúra môže vo vlastnom mene nadobúdať práva a zaväzovať sa v zmysle všeobecne záväzných právnych predpisov a medzinárodných zmlúv, ktorými je SR viazaná a opatreniami podľa nich.
(2)	Právne úkony agentúry vo všetkých veciach je oprávnený robiť jej štatutárny orgán. 
(3)	Riaditeľa agentúry zastupuje a vykonáva právne úkony počas jeho neprítomnosti zástupca, ktorého vymenúva a odvoláva minister na základe návrhu riaditeľa agentúry. 

§ 13

Hospodárenie agentúry

(1)	Agentúra hospodári podľa svojho rozpočtu v súlade s rozpočtovými pravidlami. Ako príspevková organizácia je svojim rozpočtom zapojená na rozpočet ministerstva. Agentúra môže prijímať úvery len za podmienok ustanovených v rozpočtových pravidlách a len na výdavky spojené s opatreniami na organizovanie a podporu trhu, ktoré sú spojené s návratným použitím prostriedkov agentúry.
(2)	Agentúra vedie účtovníctvo podľa osobitného predpisu ( zákon č. 563/1991 Z. z. o účtovníctve v znení neskorších predpisov a zákon č. 303/1995 Z. z. o rozpočtových pravidlách v znení neskorších predpisov).

§ 14

Prechodné ustanovenia

(1)	Práva a povinnosti (pohľadávky a záväzky) zrušeného Štátneho fondu trhovej regulácie v poľnohospodárstve Slovenskej republiky prechádzajú na Intervenčnú poľnohospodársku agentúru SR podľa § 11 ods. 2 zákona o organizovaní trhu.
(2)	Opatrenia na podporu a organizovanie agrárneho trhu vyhlásené podľa doterajších predpisov (§ 4 a § 4a zákona č. 270/1991 Zb. v znení neskorších predpisov) sa používajú až do ich nahradenia opatreniami podľa zákona o organizovaní trhu, nie však dlhšie ako do skončenia časového úseku, na ktorý boli vyhlásené (§ 4a ods. 3 zákona č. 270/1991 Zb. v znení neskorších predpisov). Opatrenia na organizovanie trhu a na podporu trhu podľa zákona o organizovaní trhu sa nedotýkajú práv a povinností z opatrení podľa doterajších predpisov.

§ 15

Zrušovacie a záverečné ustanovenia

(1)	Zrušuje sa štatút Štátneho fondu trhovej regulácie v poľnohospodárstve Slovenskej republiky schválený uznesením vlády Slovenskej republiky č. 155 zo dňa 31. augusta 1994.
(2)	Štatút Intervenčnej poľnohospodárskej agentúry SR nadobúda účinnosť dňom schválenia vládou SR.

Organizačný poriadok
Intervenčnej poľnohospodárskej agentúry
Slovenskej republiky

Všeobecná časť
Úvodné ustanovenia 

/1/ Organizačný poriadok Intervenčnej poľnohospodárskej agentúry Slovenskej republiky (ďalej len „organizačný poriadok agentúry“) je základnou vnútornou organizačnou normou agentúry. 
/2/ Organizačný poriadok agentúry upravuje v súlade so všeobecne záväzným predpisom a Štatútom Intervenčnej poľnohospodárskej agentúry Slovenskej republiky (ďalej len „štatút“) vnútornú organizáciu Intervenčnej poľnohospodárskej agentúry SR (ďalej len „agentúra“), stupne riadenia a ich oprávnenia, organizačné členenie, pôsobnosť a pracovnú náplň organizačných útvarov, ich vzájomné vzťahy, zásady riadenia, ako aj formy a metódy práce.
/3/ Organizačný poriadok agentúry je záväzný pre všetkých zamestnancov, ktorí sú v pracovnom pomere s agentúrou, alebo ktorí vykonávajú práce na základe dohôd o prácach vykonávaných mimo pracovného pomeru.
/4/ Práva a povinnosti zamestnancov agentúry sú upravené pracovnou zmluvou, pracovnou náplňou, kolektívnou zmluvou a ostatnými všeobecne záväznými právnymi predpismi.
/5/ Pôsobnosť organizačných útvarov agentúry je vymedzená v náplni pracovnej činnosti jednotlivých organizačných útvarov v nadväznosti na organizačnú štruktúru agentúry určenú týmto organizačným poriadkom a podrobne je uvedená v Osobitnej časti.
/6/ Návrhy zmien a doplnkov organizačnej štruktúry agentúry predkladá riaditeľ agentúry ministrovi.
Organizácia agentúry

/1/ Agentúra sa vnútorne člení na organizačné útvary, ktorými sú odbory.
/2/ Odbor je základným organizačným stupňom riadenia, kontroly a rozhodovania, nositeľom úloh podľa vymedzených okruhov činnosti agentúry. Zabezpečuje ucelenú a komplexnú oblasť odborných, metodických, správnych a kontrolných činností. Na čele odboru stojí riaditeľ odboru, ktorý odbor priamo riadi a kontroluje a ktorý je v priamej riadiacej pôsobnosti riaditeľa agentúry.
/3/ Osobitné postavenie v organizačnej štruktúre má vnútorná kontrola a právna služba, ktoré sú v priamej kompetencii riaditeľa agentúry.

Stupne riadenia a ich oprávnenia
/1/ Agentúru riadi a za jej činnosť zodpovedá riaditeľ.
/2/ V agentúre sa uplatňujú tieto stupne riadenia :
a.	riaditeľ agentúry
b.	riaditeľ odboru
Riaditeľ agentúry
/1/ Menom agentúry štatutárne koná, riadi a zodpovedá za výkon činnosti aparátu agentúry. Zodpovedá ministrovi pôdohospodárstva SR za hospodárenie s finančnými prostriedkami agentúry. Spolupracuje pri výkone činnosti so štátnymi orgánmi a samosprávnymi organizáciami. Prijíma a prepúšťa pracovníkov agentúry. Menuje riaditeľov odborov.
/2/ Riadi výkonný aparát a zodpovedá za jeho činnosť.
/3/ Riaditeľa agentúry zastupuje a vykonáva právne úkony počas jeho neprítomnosti zástupca, ktorého vymenúva a odvoláva minister na základe návrhu riaditeľa agentúry.
/4/ Zodpovedá za príslušnosť a správnosť vybavenia sťažnosti (§ 11 zákona č. 152/1998 Z. z. o sťažnostiach), za funkčný systém vnútornej kontroly (§ 7 zákona č. 10/1996 Z. z. o kontrole v štátnej správe), vykonáva kontrolu ako vedúci zamestnanec, resp. predstavený (Zákonník práce, resp. zákon č. 312/2001 Z. z.).

Riaditeľ odboru
/1/ Riaditeľ odboru, zodpovedá za plnenie úloh odboru, v rozsahu vymedzenej pôsobnosti v rámci organizačného poriadku agentúry.
/2/ Vykonáva kontrolu ako vedúci zamestnanec.

Odborné orgány agentúry

/1/ Komoditné rady ako odborné orgány agentúry zriaďuje riaditeľ pre jednotlivé druhy poľnohospodárskych výrobkov (ich činnosť upravuje rokovací poriadok komoditnej rady). 
Zásady organizácie činnosti agentúry

/1/ Vnútorný pracovný styk, vzájomné odovzdávanie informácií a koordinácia činnosti sa uskutočňuje podľa potrieb, vyplývajúcich z pracovnej náplne jednotlivých organizačných útvarov agentúry.
Vzťahy medzi zamestnancami agentúry

/1/ Vedúci zamestnanci a zamestnanci agentúry sú povinní navzájom spolupracovať a koordinovať svoju činnosť s cieľom zabezpečovať komplexnosť a vecnú správnosť svojich návrhov, podkladov, stanovísk a rozhodnutí.
/2/ Pracovnú náplň jednotlivých zamestnancov (popis pracovných funkcií a činností) v rámci druhu práce dojednaného v pracovnej zmluve určuje nadväzne na náplň práce útvaru jeho priamy nadriadený.
/3/ Každý zamestnanec je priamo podriadený jedinému vedúcemu. Od neho prijíma príkazy a pracovné pokyny a jemu zodpovedá za splnenie úloh. Ak zamestnancovi uložil úlohy vyšší nadriadený, je povinný ich zabezpečiť a súčasne o tom informovať svojho priameho vedúceho.
/4/ Všetci zamestnanci sú povinní poznať záväzné predpisy upravujúce činnosť agentúry na úseku, na ktorom pracujú.
Organizačné stupne agentúry
1/ Výkon pôsobnosti a plnenie úloh agentúry zabezpečujú organizačné stupne výkonného aparátu.
/2/ Organizačné stupne výkonného aparátu agentúry sa členia na:
•	riaditeľ a jeho sekretariát,
oddelenie vnútorná kontrola,
právna služba,
•	odbor vnútornej správy a financovania,
•	odbor pre reguláciu trhu s rastlinnými komoditami,
•	odbor pre reguláciu trhu so živočíšnymi komoditami,
•	Samostatný agrárno marketingový odbor (SAMO)

Riaditeľ agentúry
/1/ Menom agentúry štatutárne koná, riadi a zodpovedá za výkon činnosti aparátu agentúry. Zodpovedá ministrovi pôdohospodárstva SR za hospodárenie s finančnými prostriedkami  agentúry. Spolupracuje pri výkone činnosti so štátnymi orgánmi a samosprávnymi organizáciami. Rozhoduje o prijímaní a prepúšťaní pracovníkov agentúry.
/2/ V sekretariáte riaditeľa agentúry sa vedú písomnosti a správna agenda o celkovej činnosti agentúry. Sekretariát vedie dokumentáciu o príkazoch riaditeľa, ich plnení, rozpisuje jednotlivé úlohy na riaditeľov odborov. Organizuje porady riaditeľa, služobné cesty a pracovné návštevy stránok. Sekretariát organizuje a pripravuje personálnu agendu o pracovníkoch agentúry, pracovných náplniach, evidenciu dochádzky a dovoleniek pracovníkov.
Právna služba
Výkon právnej služby zabezpečuje agentúra formou priameho pracovného pomeru s právnikom alebo formou zmluvného vzťahu s komerčným právnikom.
Oddelenie Vnútorná kontrola
Oddelenie zabezpečuje kontrolu hospodárenia finančných prostriedkov, kontrolu skladov (zameranú na: posúdenie vhodnosti skladu na uskladnenie tovaru, kontrolu zabezpečenia kvality a zdravotnej neškodnosti uskladnených tovarov, technické vybavenie, posúdenie organizačných a prevádzkových podmienok, dokumentácie), priebežnú (overenie finančných operácií vybraným vedúcim zamestnancom) a následnú finančnú kontrolu (v rozsahu svojej pôsobnosti ustanovenej osobitnými predpismi (zákon č.303/1995 Z. z. o rozpočtových pravidlách), kontrolu dodržiavania podmienok iných všeobecne záväzných právnych predpisov a vnútroorganizačných noriem.

Rámcové pracovné náplne

Odbor vnútornej správy a financovania

/1/ Odbor je informačnou a ekonomickou bázou agentúry. Zhodnocuje vývoj agrárneho trhu a využíva prognózy o komoditných vzťahoch tak, aby agentúra plnila dané úlohy. V spolupráci s ostatnými odbormi zostavuje výročnú správu o činnosti agentúry.
Spracováva analýzu tvorby a čerpania finančných zdrojov agentúry za požadované časové obdobie. Navrhuje finančný rozpočet, sleduje a spracováva finančné doklady agentúry a spracováva účtovné uzávierky. Spracováva výkazníctvo vo finančných a naturálnych jednotkách. Vedie prehľad o čerpaní prostriedkov pre vnútornú správu agentúry.
/2/ Riaditeľ odboru je podriadený riaditeľovi agentúry. Pracovníkom odboru je priamym nadriadeným. Zodpovedá za činnosť odboru a plnenie úloh, ktoré mu boli uložené riaditeľom agentúry. Podáva návrhy riaditeľovi agentúry na úpravu pracovných náplní pracovníkov a usmerňuje ich pracovnoprávne náležitosti. Sleduje a zodpovedá za hospodárnosť vynaložených prostriedkov na bežnú činnosť aparátu agentúry. Riaditeľ odboru, resp. ním poverený referent vykonáva predbežnú finančnú kontrolu (overenie každej finančnej operácie). Každý pracovník odboru vykonáva svoju pracovnú činnosť komplexne, podľa náplne a úloh, ktoré mu určí riaditeľ. Zároveň zodpovedá za správnosť materiálno-technického a finančného vyjadrenia hodnôt, ktoré agentúra zabezpečuje.
/3/ Odbor zabezpečuje úlohy vyplývajúce z prípravy rezortu pôdohospodárstva na vstup do Európskej únie a to najmä postupnú transformáciu systému financovania intervenčných opatrení na trhu. Spolupracuje s odbornými útvarmi Ministerstva pôdohospodárstva SR a rezortnými inštitúciami, odbornými orgánmi Európskej komisie, s partnerskými inštitúciami v jednotlivých členských krajinách EÚ a krajinách kandidujúcich na členstvo.

Odbor pre reguláciu trhu s rastlinnými komoditami 

/1/ Odbor plní úlohy agentúry v regulácii a správe agrárneho trhu s výrobkami rastlinnej produkcie a spracovaných výrobkov rastlinného pôvodu. Podporuje stabilizáciu alebo ekonomickými prostriedkami reguluje ponuku vybraných poľnohospodárskych a potravinárskych výrobkov. Pripravuje zmluvy vyplývajúce z regulačných opatrení na trhu s rastlinnými komoditami. Vykonáva kontrolu dodržiavania zmluvných podmienok, uskladnenia a predaja rastlinných produktov. Spolupracuje pri doplňovaní zásob výrobkov rastlinnej výroby do štátnych hmotných rezerv a pri ich uvoľňovaní na trh. Vypracováva podklady pre kalkulácie nákladov pre intervenčné nákupy, ako aj subvencovanie vývozov alebo dovozov.
/2/ V rámci trhových poriadkov zabezpečuje opatrenia na vnútornom trhu, sleduje a vyhodnocuje ponuku a dopyt výrobkov a navrhuje komoditnej rade opatrenia na reguláciu trhu. Podieľa sa na príprave materiálov na rokovanie komoditných rád. Spolupracuje so štátnymi orgánmi, ich odbornými útvarmi, výskumnými a samosprávnymi organizáciami v oblasti svojej pôsobnosti.
/3/ Odbor plní úlohy agentúry pri sledovaní vývoja svetovej produkcie u komodít, ktoré sú predmetom regulácie trhu, pri sledovaní vývoja cien na svetových trhoch a ich dopadov na domáci trh, pri zabezpečovaní zahraničnoobchodných aktivít agentúry, predkladá návrhy komodít na ich zaradenie do zoznamu tovarov, na ktorých vývoz alebo dovoz sa vyžaduje úradné povolenie. Odbor vykonáva administráciu dovozných a vývozných licencií, administruje prijímanie resp. prepadnutie záruk.
/4/ Riaditeľ odboru je podriadený riaditeľovi agentúry a pracovníkom odboru je priamym nadriadeným. Zodpovedá za činnosť odboru, plnenie úloh, ktoré mu boli uložené riaditeľom agentúry a informuje ho o splnení úloh. Podáva návrhy riaditeľovi agentúry na úpravu pracovných náplní pracovníkov a usmerňuje ich pracovnoprávne náležitosti. Riaditeľ odboru, resp. ním poverený referent vykonáva predbežnú finančnú kontrolu (overenie každej finančnej operácie). Každý pracovník odboru vykonáva svoju pracovnú činnosť komplexne, podľa náplne a úloh, ktoré mu určí riaditeľ. Zároveň zodpovedá za správnosť materiálno-technického a finančného vyjadrenia hodnôt, ktoré agentúra zabezpečuje.
/5/ O svojej činnosti zostavuje čiastkovú výročnú správu. 
/6/ Odbor zabezpečuje úlohy vyplývajúce z prípravy rezortu pôdohospodárstva na vstup do Európskej únie v oblasti rastlinných komodít. Spolupracuje s odbornými útvarmi Ministerstva pôdohospodárstva SR a rezortnými inštitúciami, odbornými orgánmi Európskej komisie, s partnerskými inštitúciami v jednotlivých členských krajinách EÚ a krajinách kandidujúcich na členstvo.

 Odbor pre reguláciu trhu so živočíšnymi komoditami 

/1/ Odbor plní úlohy agentúry na zabezpečenie primeranej rovnováhy agrárneho trhu s výrobkami živočíšnej produkcie a spracovaných výrobkov živočíšneho pôvodu. Pripravuje a realizuje intervenčné nákupy výrobkov, ich skladovanie, úpravu a spracovanie. Pripravuje zmluvy na subvenčný vývoz alebo dovoz a ostatné zmluvy vyplývajúce z regulačných opatrení na trhu so živočíšnymi komoditami. Vykonáva kontrolu dodržiavania zmluvných podmienok, kontrolu dodržiavania kvality nakúpených výrobkov, ich uskladnenia a predaja. Spolupracuje pri doplňovaní zásob výrobkov živočíšnej výroby do štátnych hmotných rezerv a pri ich uvoľňovaní na trh. Vypracováva podklady pre kalkulácie nákladov pre intervenčné nákupy, ako aj subvencovanie vývozov alebo dovozov.
/2/ V rámci trhových poriadkov zabezpečuje opatrenia na vnútornom trhu, sleduje a vyhodnocuje ponuku a dopyt výrobkov a navrhuje komoditnej rade opatrenia na reguláciu trhu. Podieľa sa na príprave materiálov na rokovanie komoditných rád. Spolupracuje so štátnymi orgánmi, ich odbornými útvarmi, výskumnými a samosprávnymi organizáciami v oblasti svojej pôsobnosti.
/3/ Odbor plní úlohy agentúry pri sledovaní vývoja svetovej produkcie u komodít, ktoré sú predmetom regulácie trhu, pri sledovaní vývoja cien na svetových trhoch a ich dopadov na domáci trh, pri zabezpečovaní zahraničnoobchodných aktivít agentúry, predkladá návrhy komodít na ich zaradenie do zoznamu tovarov, na ktorých vývoz alebo dovoz sa vyžaduje úradné povolenie. Odbor vykonáva administráciu dovozných a vývozných licencií, administruje prijímanie resp. prepadnutie záruk.
/4/ Riaditeľ odboru je podriadený riaditeľovi agentúry. Pracovníkom odboru je priamym nadriadeným. Zodpovedá za činnosť odboru a plnenie úloh, ktoré mu boli uložené riaditeľom agentúry. Informuje ho o plnení úloh. Podáva návrhy riaditeľovi agentúry na úpravu pracovných náplní pracovníkov a usmerňuje ich pracovnoprávne náležitosti. Riaditeľ odboru, resp. ním poverený referent vykonáva predbežnú finančnú kontrolu (overenie každej finančnej operácie). Každý pracovník odboru vykonáva svoju pracovnú činnosť komplexne, podľa náplne a úloh, ktoré mu určí riaditeľ. Zároveň zodpovedá za správnosť materiálno-technického a finančného vyjadrenia hodnôt, ktoré agentúra zabezpečuje.
/5/ O svojej činnosti zostavuje čiastkovú výročnú správu. 
/6/ Odbor zabezpečuje úlohy vyplývajúce z prípravy rezortu pôdohospodárstva na vstup do Európskej únie v oblasti živočíšnych komodít. Spolupracuje s odbornými útvarmi Ministerstva pôdohospodárstva SR a rezortnými inštitúciami, odbornými orgánmi Európskej komisie, s partnerskými inštitúciami v jednotlivých členských krajinách EÚ a krajinách kandidujúcich na členstvo.

Samostatný agrárno marketingový odbor (SAMO)

/1/ SAMO komplexne zabezpečuje prípravu a realizáciu zásad spoločného agrárneho marketingu v rezorte. Vhodnými marketingovými nástrojmi presadzuje a podporuje propagáciu a odbyt slovenských výrobkov na domácom a zahraničnom trhu. 
Zodpovedá za prípravu, realizáciu a poskytovanie podpory na výstavách a veľtrhov na vybraných domácich výstavách a na zahraničných výstavách formou národných expozícií, organizovaných pod gesciou SAMO. Podieľa sa na propagácii a prezentácii výrobkov agropotravinárskeho sektora na domácom a zahraničnom trhu, vyhľadáva možnosti rozšírenia a uplatnenia slovenských výrobkov na zahraničným trhoch.
Pre účely realizácie marketingových aktivít buduje informačnú databázu a realizuje cielené prieskumy trhov s cieľom definovať postoje a názory výrobcov, obchodníkov a spotrebiteľov.
Podieľa sa na rozvoji tých marketingových stratégií podnikateľskej sféry rezortu, ktoré sú potrebné na spoločnú propagáciu jednotlivých komoditných skupín. Iniciuje a realizuje spoločné projekty s podnikateľskými zväzmi a združeniami, ktorých cieľom je zabezpečiť zvýšenie predaja jednotlivých komoditných skupín. Spolupracuje s obchodnými systémami. Iniciuje a rozvíja implementáciu marketingových nástrojov i prostredníctvom práce s verejnosťou a public relations. 
Buduje systém označovania slovenských potravín značkou kvality, garantuje vypracovanie kritérií pre prideľovanie tejto značky a kontrolu jej dodržiavania a je administratívnym miestom pre jej udeľovanie a evidenciu pridelených značiek. Pri propagácii odbytu a spotreby slovenských výrobkov využíva značku kvality ako jednoznačný komunikačný nástroj. 
Vecne zabezpečuje a koordinuje zahraničnú odbornú pomoc na podporu uplatňovania zásad spoločného agrárneho marketingu. Vzhľadom na významnú prierezovosť činnosti spolupracuje s vecne príslušnými sekciami ministerstva, MH SR, MZV SR, SPPK, SOPK, ďalšími orgánmi štátnej správy, samosprávy a profesnými zväzmi a združeniami.
/2/ Riaditeľ odboru je podriadený riaditeľovi agentúry. Pracovníkom odboru je priamym nadriadeným. Zodpovedá za činnosť odboru a plnenie úloh, ktoré mu boli uložené riaditeľom agentúry. Informuje ho o plnení úloh. Podáva návrhy riaditeľovi agentúry na úpravu pracovných náplní pracovníkov a usmerňuje ich pracovnoprávne náležitosti. Riaditeľ odboru, resp. ním poverený referent vykonáva predbežnú finančnú kontrolu (overenie každej finančnej operácie). Každý pracovník odboru vykonáva svoju pracovnú činnosť komplexne, podľa náplne a úloh, ktoré mu určí riaditeľ. Zároveň zodpovedá za správnosť materiálno-technického a finančného vyjadrenia hodnôt, ktoré agentúra zabezpečuje.
/3/ O svojej činnosti zostavuje čiastkovú výročnú správu. 

Zrušovacie a záverečné ustanovenia 
/1/ Zrušuje sa Organizačný poriadok Štátneho fondu trhovej regulácie Slovenskej republiky v poľnohospodárstve č.191/93-350 z novembra 1993 a všetky čiastkové dodatky k tomuto organizačnému poriadku 
/2/ Tento Organizačný poriadok Intervenčnej poľnohospodárskej agentúry Slovenskej republiky, vrátane všetkých jeho častí a príloh, nadobúda účinnosť dňom schválenia vládou.
/3/ Súčasťou tohoto organizačného poriadku sú rámcové pracovné náplne odborov agentúry, podrobnú organizačnú štruktúru agentúry upravenú v organizačnej schéme, ako aj zmeny pracovných náplní schvaľuje riaditeľ agentúry po odsúhlasení ministrom.